Document ID: 32013D0290

DECIZIA DE PUNERE ÎN APLICARE A COMISIEI
din 14 iunie 2013
de modificare a Deciziei 2009/821/CE în ceea ce privește listele punctelor de control la frontieră și ale unităților veterinare în cadrul sistemului Traces, ca urmare a aderării Croației
[notificat cu numărul C(2013) 3474]
(Text cu relevanță pentru SEE)
(2013/290/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Tratatul de aderare a Croației, în special articolul 3 alineatul (4),
având în vedere Actul de aderare a Croației, în special articolul 50,
întrucât:
(1)
Decizia 2009/821/CE a Comisiei din 28 septembrie 2009 de stabilire a unei liste de puncte de control la frontieră, de fixare a anumitor reguli privind controalele efectuate de către experții veterinari ai Comisiei și de determinare a unităților veterinare în cadrul sistemului TRACES (1) stabilește, în anexa I la aceasta, lista punctelor de control la frontieră autorizate în conformitate cu Directivele 91/496/CEE (2) și 97/78/CE (3) ale Consiliului și, în anexa II la aceasta, lista unităților centrale, regionale și locale din sistemul veterinar computerizat integrat (Traces).
(2)
Decizia 2009/821/CE, adoptată de Comisie, rămâne în vigoare după 1 iulie 2013 și, prin urmare, trebuie să fie adaptată pentru a ține cont de aderarea Croației. Adaptările necesare nu sunt prevăzute în Actul de aderare a Croației (4) și, prin urmare, trebuie să fie adoptate înainte de aderare prin prezenta decizie, astfel încât să fie aplicabile de la data aderării.
(3)
Procesul de extindere va conduce la o modificare importantă a frontierei terestre a noii Uniuni cu țările terțe vecine, odată cu extinderea frontierei de coastă pentru a include porțiuni mai importante din coasta maritimă a Mării Mediterane și cu adăugarea unui aeroport internațional.
(4)
Amplasamentele propuse ca puncte de control la frontieră cu țările terțe în Croația au făcut obiectul unor audituri realizate de serviciul de audit al Comisiei (denumit anterior serviciul de inspecție al Comisiei) și de Oficiul Alimentar și Veterinar (OAV). Se consideră că aceste amplasamente vor fi conforme cu cerințele Uniunii până la aderare. Prin urmare, amplasamentele propuse din Croația ar trebui să fie adăugate la lista punctelor de control la frontieră autorizate în statele membre prevăzută în anexa I la Decizia 2009/821/CE.
(5)
În același timp, ca urmare a aderării Croației, anumite state membre, și anume Ungaria și Slovenia, nu vor mai avea frontiere cu țări terțe. Prin urmare, anumite puncte de control la frontieră din aceste state membre vor deveni de prisos. Prin urmare, lista punctelor de control la frontieră autorizate în aceste două state membre, prevăzută în anexa I la Decizia 2009/821/CE, ar trebui modificată în consecință.
(6)
În plus, procesul de extindere va duce la adăugarea unor unități veterinare locale în Croația pentru utilizarea sistemului Traces. Prin urmare, aceste unități veterinare locale trebuie să fie adăugate la lista de unități locale din sistemul Traces pentru statele membre, prevăzută în anexa II la Decizia 2009/821/CE.
(7)
Prin urmare, Decizia 2009/821/CE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2009/821/CE se modifică în conformitate cu anexa la prezenta decizie.
Articolul 2
Modificările prevăzute în anexă intră în vigoare la data și sub rezerva intrării în vigoare a Tratatului de aderare a Croației.
Articolul 3
Prezenta decizie se adresează statelor membre.
Adoptată la Bruxelles, 14 iunie 2013.

Labels: 11
3
6
12
18
15